Vjesnik za arheologiju i historiju dalmatinsku
Vjesnik za arheologiju i historiju dalmatinsku (akr. VAHD) je znanstveni časopis i glasilo Arheološkoga muzeja u Splitu. U njemu se objavljuju članci iz područja arheologije, epigrafike, povijesti i povijesti umjetnosti, najviše s prostora Dalmacije, te bibliografija knjiga, članaka i recenzija. Osnovan je 1878. pod naslovom Bullettino di archeologia e storia dalmata i njegovi prvi urednici bili su M. Glavičić i J. Alačević. Od 1884. Glavičića na mjestu urednika mijenja F. Bulić koji je od 1888. do 1925. bio i vlasnik časopisa. Godine 1920. časopis je promijenio naziv u Vjesnik za arheologiju i historiju dalmatinsku i nosi ga do današnjeg dana, s izuzetkom perioda od 2005. do 2013. kada je izdavan pod nazivom Vjesnik za arheologiju i povijest dalmatinsku (VAPD). Jedan je od najstarijih i najznačajnijih arheoloških časopisa u Hrvatskoj, a kao znanstvena publikacija u kategorizaciji časopisa Nacionalnog vijeća za znanost ocijenjen je najvećom ocjenom (A1). Nakon Bulića, urednici su bili M. Abramić, D. Rendić-Miočević, M. Suić, M. Nikolanci, B. Gabričević, Ž. Rapanić, B. Kirigin, N. Cambi, E. Marin, Z. Buljević i D. Kliškić. Od osnutka do 2017. godine publicirano je 110 brojeva ovog časopisa.

Vanjske veze 
 Vjesnik za arheologiju i historiju dalmatinsku na Portalu znanstvenih časopisa Republike Hrvatske (Hrčak)
 Vjesnik za arheologiju i povijest dalmatinsku na Portalu znanstvenih časopisa Republike Hrvatske (Hrčak)
 Vjesnik za arheologiju i historiju dalmatinsku u Hrvatskoj enciklopediji (LZMK)
 Bullettino di archeologia e storia dalmata na portalu Nacionalne i sveučilišne knjižnice u Zagrebu
 Vjesnik za arheologiju i historiju dalmatinsku na stranicama Muzejskog dokumentacijskog centra

Nastanci 1878.
Hrvatski stručni i znanstveni časopisi
Arheologija u Hrvatskoj
Povijest Dalmacije